b"\n_START_ARTICLE_\nWerner Rosenkrantz\n_START_SECTION_\nMilit\xc3\xa6r karriere\n_START_PARAGRAPH_\nWerner Rosenkrantz var ud af en b\xc3\xb8rneflok p\xc3\xa5 12, og da hans fader var en slet \xc3\xb8konom, var udsigten til arv derfor temmelig ringe. Hans fremtid l\xc3\xa5 derfor indenfor milit\xc3\xa6ret, hvorfor han 1714 blev landkadet. 1717 karakt. kornet. 1718 ved Friis' gevorb. regiment. 1721 l\xc3\xb8jtnant. 1730 karakt. og 1732 virkelig ritmester. 1734 generaladjudantl\xc3\xb8jtnant. 1735 karakt. major. Afskediget 1743. Samlet set var det ikke nogen i\xc3\xb8jnefaldende karriere.\n_START_SECTION_\nAmtmand og godsejer\n_START_PARAGRAPH_\nWerner Rosenkrantz havde i 1737 indg\xc3\xa5et \xc3\xa6gteskab med Else Margrethe Sehested. Hendes for\xc3\xa6ldre havde opn\xc3\xa5et kongelig tilladelse til, at Else Margrethe og broderen Jens Sehested kunne arve p\xc3\xa5 lige fod \xe2\x80\x93 normalt arvede en datter kun halvt s\xc3\xa5 meget som broderen. Da Werner Rosenkrantz' fader allerede 1718 m\xc3\xa5tte s\xc3\xa6lge sine besiddelser, var det hustruens arv, der gjorde Werner til en ret velhavende godsejer._NEWLINE_1743 overdrog svigermoderen Birgitte Sophie Sehested herreg\xc3\xa5rden Krabbesholm til Werner Rosenkrantz. I f\xc3\xb8rste omgang tog han dog ikke ophold p\xc3\xa5 g\xc3\xa5rden, da han i perioden 1747-1755 var amtmand over Dueholm, \xc3\x98rum, Vestervig Amt. Han s\xc3\xb8gte ogs\xc3\xa5 at udvide sin godsbesiddelser. 1746 overtager han stamhuset Kj\xc3\xa6rbygaard fra sin kusine Ide Dorothea Rosenkrantz. Han fik dog allerede 1750 kongelig tilladelse til at nedl\xc3\xa6gge stamhuset, hvorefter g\xc3\xa5rden blev solgt. Samme \xc3\xa5r erhverver han i stedet Gammel Skivehus, som l\xc3\xa5 t\xc3\xa6ttere ved Krabbesholm. Ved svigermoderens d\xc3\xb8d 1755 kom Werner tillige i besiddelse af Willestrup. Samme \xc3\xa5r skifter han sin hidtidige amtmandspost uden med Skivehus Amt, og han valgte da at tage ophold p\xc3\xa5 Krabbesholm, hvor han nyindrettede beboelsen i en frodig rokokostil.\n_START_SECTION_\nBaron Rosenkrantz af Willestrup\n_START_PARAGRAPH_\nSelvom Werner Rosenkrantz' embede som amtmand gjorde, at Krabbesholm var det naturlige hjem for familien, glemte han dog ikke sin nye besiddelse Willestrup. I 1757 fik han godset gjort til friherreskab \xe2\x80\x93 baroniet Willestrup. G\xc3\xa5rden var egentlig for lille i forhold til mindstekravet p\xc3\xa5 1000 t\xc3\xb8nder hartkorn, men kongen gav dispensation med det forbehold, at baroniet ikke opn\xc3\xa5ede skattefriheden 100 t\xc3\xb8nder hartkorn. Rent \xc3\xb8konomisk var der s\xc3\xa5ledes ingen fordel ved den nye titel, men som en lavadelsmand kunne Werner m\xc3\xa5ske nok bruge barontitlen til at stive sig af. Barontitlen er g\xc3\xa5et i arv til alle Werner Rosenkrantz' efterkommere \xe2\x80\x93 dvs. alle nulevende danske medlemmer af adelssl\xc3\xa6gten Rosenkrantz._NEWLINE_I \xc3\xa5rene efter baroniets oprettelse indledte Werner Rosenkrantz en r\xc3\xa6kke omfattende ombygningsarbejder af Willestrups interi\xc3\xb8rer, s\xc3\xa5ledes at dette hus ogs\xc3\xa5 blev et moderne rokokohjem. I forbindelse med g\xc3\xa5rden anlagdes desuden et storstilet haveanl\xc3\xa6g i fransk stil. Men jorden omkring g\xc3\xa5rden blev i f\xc3\xb8rste omgang bortforpagtet. I 1773 tog han imidlertid sin afsked som amtmand i Skive. Samme \xc3\xa5r solgte han b\xc3\xa5de Krabbesholm og Gammel Skivehus, da den gamle baron p\xc3\xa5 sine \xc3\xa6ldre dage var ret forg\xc3\xa6ldet. I de sidste fire \xc3\xa5r af sit liv tilbragte han p\xc3\xa5 Willestrup.\n_START_SECTION_\n\xc3\x98vrige titler og embeder\n_START_PARAGRAPH_\nWerner Rosenkrantz var 1752 blevet udn\xc3\xa6vnt til kammerherre. I 1763 fik han og hustruen tildelt ordenen de l'Union Parfaite. 1764 fik han tildelt Dannebrogordenen og 1768 fik han titel af gehejmer\xc3\xa5d. Han var desuden direkt\xc3\xb8r for Estvadgaards Kloster.\n_START_SECTION_\nFamilieliv\n_START_PARAGRAPH_\nDa Werner Rosenkrantz var blandt de f\xc3\xa5 i den store s\xc3\xb8skendeflok, som havde klaret sig godt, var det derfor naturligt, at han m\xc3\xa5tte tage sig af sine mindre bemidlede sl\xc3\xa6gtninge. Faderen, som var fallent, boede en \xc3\xa5rr\xc3\xa6kke hos s\xc3\xb8nnen p\xc3\xa5 Krabbesholm. I sit \xc3\xa6gteskab havde Werner f\xc3\xa5et seks b\xc3\xb8rn. Den \xc3\xa6ldste s\xc3\xb8n Frederik d\xc3\xb8de kun 20 \xc3\xa5r gammel, hvorfor den n\xc3\xa6st\xc3\xa6ldste s\xc3\xb8n Iver blev arving til Willestrup._NEWLINE_Der findes to portr\xc3\xa6tter fra 1760'erne af Rosenkrantz p\xc3\xa5 Frederiksborgmuseet (tidligere p\xc3\xa5 Rosenholm) og p\xc3\xa5 Gammel Estrup, malet af Jens Thrane den yngre. Desuden et portr\xc3\xa6t p\xc3\xa5 Sophiendal."